b'\n_START_ARTICLE_\nOront\n_START_SECTION_\nIme\n_START_PARAGRAPH_\nV 9. stoletju pr. n. \xc5\xa1t. so Asirci reko imenovali Arantu, sosednji Egip\xc4\x8dani pa Araunti. Etimologija imena ni znana. Nekaj virov omenja, da bi ime lahko izhajalo iz besede "amt", ki v sirskih jezikih pomeni "levinja". Enak pomen ima tudi ime vasi   Labweh, kjer Oront izvira. Imenovali so jo tudi "Alimas", kar v aramej\xc5\xa1\xc4\x8dini pomeni "boginja vode".  Asirsko ime Arantu se je postopoma pretvorilo v gr\xc5\xa1ko  Orontes._NEWLINE_Makedonski naseljenci v Apamei niso uporabljali gr\xc5\xa1kega imena, ampak so jo po svojem re\xc4\x8dnem bogu imenovali "Aksius". Iz tega imena izhajata njeno sodobno arabsko ime "\xe2\x80\x98\xc4\x80\xe1\xb9\xa3\xc4\xab" in tur\xc5\xa1ko "Asi". Njeno arabsko ime pomeni "upor", kar v ljudski etimologiji pripisujejo dejstvu, da te\xc4\x8de proti severu in ne proti jugu kot druge reke v regiji._NEWLINE_Po Strabonu, ki je pisal okoli leta 20 n. \xc5\xa1t., se je reka prvotno imenovala "Tifon", ker je nastala iz trupla zmaja Tifona, ki ga je Zeus z gromom sklatil z neba. V Oront naj bi se preimenovala, ko je nek mo\xc5\xbe z imenom  Oront na njej zgradil most._NEWLINE_V gr\xc5\xa1kem epu Dioniziaka, napisanem okoli leta 400 n. \xc5\xa1t., je reka dobila ime po indijskem generalu Orontu, ki se je po izgubljenem dvoboju z Dionzom ubil in padel v reko.\n_START_SECTION_\nZgodovina\n_START_PARAGRAPH_\nOront je te\xc5\xbeko ploven, njegova dolina pa je imela v zgodovini pomembno vlogo kot  trgovska in voja\xc5\xa1ka pot med Homsom na jugu do Damaskom na severu._NEWLINE_Na Orontu se je okoli leta 1274 pr. n. \xc5\xa1t. dogajala bitka pri Kade\xc5\xa1u med hetitskim kraljem Muvatalijem II. in egip\xc4\x8danskim faraonom Ramzesom II.  Njegova dolina je bila tudi prizori\xc5\xa1\xc4\x8de bitke pri Karkarju leta 853 pr. n. \xc5\xa1t., v kateri sta se spopadli asirska vojska \xc5\xa0almaneserja III. in vojska dvanajstih kraljev pod poveljstvom Hadadezerja Dama\xc5\xa1\xc4\x8danskega. Leta 637 pr. n. \xc5\xa1t. sta se v bitki pri \xc5\xbdeleznem mostu udarili vojski Ra\xc5\xa1idunskega kalifata in Bizantinskega cesarstva. \xc5\xbdelezni most so zgradili Rimljani._NEWLINE_Oront je bil dolgo \xc4\x8dasa tudi mejna reka. Egip\xc4\x8dani so na njej mejili s kraljestvom Amurru vzhodno od Fenicije. V kri\xc5\xbearskem obdobju v 12. stoletju je bila meja med Kne\xc5\xbeevino Antiohijo in Alepom.'